**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.07.2017, ora 08.00 – 26.07.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.07.2017, ora 07.00**

**RÂURI**

Debitele au fost în general în creştere, din cauza precipitaţiilor cǎzute în interval şi a propagǎrii, exceptând cursul Siretului şi râurile din bazinul Prutului, unde au fost relativ staţionare.

Scurgeri importante pe versanţi, torenţi, pâraie, viituri rapide cu efect de inundaţii locale şi creşteri de debite, cauzate de precipitațiile sub formă de aversă căzute în interval, s-au înregistrat pe unele râuri din bazinul Someşului şi din bazinele Begǎi şi Timişului.

Debitele se situează, în general, la valori cuprinse între 30-80% din mediile multianuale lunare, mai mici (sub 30% din normalele lunare) pe: Someș, Lăpuş, Crasna, Crişuri, Bârzava, Nera, Cerna, Bârlad, Jijia, unele râuri din bazinele hidrografice: Mureș (Iara, Târnave, Domald, Secaș, Râul Mare, Râul Galben), Olt (Râul Negru, Cașin, Baraolt, Cormoş, Vârghiș, Cungrişoara, Teslui, Mamu, Beica), pe cursul superior şi mijlociu al Siretului şi pe cursul superior al Prutului.

În interval s-au situat peste **COTELE DE ATENȚIE** râurile la stațiile hidrometrice: Firiza – Firiza (110+17)-jud. MM, Sasa – Poieni (50+5)-jud. TM, Golet – Golet (270)-jud. CS şi Tau – Soceni (60+5)-jud. CS.

În interval au fost emise: o **AVERTIZARE HIDROLOGICĂ** pentru fenomene imediate și **5 ATENȚIONĂRI HIDROLOGICE** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE.**

Debitele vor fi în general în creştere, din cauza precipitaţiilor prognozate şi a propagǎrii, exceptând cursurile superioare ale râurilor: Vişeu, Iza, Tur, Someş, Crasna, Barcǎu, Crişuri, Mureş, Târnave, Bega, Timiş, Bârzava, Moraviţa, Caraş, Nera, Cerna, Jiu, Olt, Argeş şi Ialomiţa, unde vor fi în scǎdere uşoarǎ. Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri de debite, cauzate de precipitațiile sub formă de aversă, prognozate pe unele râuri din jumǎtatea de est a ţǎrii, precum și din zonele de deal și de munte.

**DUNĂRE**

**Debitul la intrarea în ţară (secţiunea Baziaş), în intervalul 25 – 26.07.2017, a fost în staţionar, având valoarea de 2600 m3/s**, situându-se sub media multianuală a lunii iulie (5350 m3/s).

 În aval de Porţile de Fier, debitele au fost în scădere pe sectoarele Gruia – Corabia şi Olteniţa – Tulcea şi relativ staţionare pe sectorul Tr. Măgurele – Giurgiu.

**Debitul la intrarea în ţară (secţiunea Baziaş) va fi în scădere (2500 m3/s).**

În aval de Porţile de Fier debitele vor fi în scădere pe sectoarele Gruia – Tr. Măgurele şi Călăraşi – Tulcea şi staţionare pe sectorul Zimnicea – Olteniţa.

**2.** **Situaţia meteorologică în intervalul 25.07.2017, ora 09.00 – 26.07.2017, ora 06.00**

**ÎN ŢARĂ**

Vremea a fost în general instabilă, iar în sud-estul țării s-a menținut și călduroasă, izolat caniculară la amiază. În cursul zilei cerul a prezentat înnorări temporar accentuate și pe arii extinse în toate regiunile au fost averse, frecvente descărcări electrice și intensificări ale vântului ce au luat aspect de vijelie pe raza localităților Cluj-Napoca, Târnăveni, Bistrița, Negrești, Tecuci, Galați, Râmnicu Sărat, Brăila, Buzău, Slobozia și Grivița. Vitezele la rafală au depășit 70 - 90 km/h (până la 108 km/h la Slobozia, județul Ialomița). Pe raza județelor Mureș și Maramureș, precum și în zona de munte (Brodina, județul Suceava) s-au consemnat căderi de grindină. Cantitățile de apă au depășit local 15-20 l/mp și izolat 50 l/mp  (până aseară la ora 21.00 s-au cumulat 107,2 l/mp la s.h. baraj Firiza în jud. Maramureș și 71 l/mp la Carașova, în jud. Caraș-Severin). Temperaturile maxime s-au încadrat între 20 de grade la Gurahonț, Dumbrăvița și Șiria și 35 de grade la Călărași, Cernavodă și Hârșova, iar la ora 06.00 se înregistrau valori termice cuprinse între 12 grade la Borod, Cluj-Napoca, Caransebeș, Câmpeni, Huedin, Petroșani, Sibiu, Ștei, Supuru de Jos, Târgu Lăpuș, Târgu Logrești și 22 de grade la Gura Portiței și Sulina.

**Indicele temperatură-umezeală (ITU)** a atins și depășit ușor pragul critic de 80 de unităţi al disconfortului termic în estul și sud-estul Munteniei, iar în Moldova și vestul Dobrogei acest prag a fost atins izolat.

**Observație:** *de ieri de la ora 06.00 au fost în vigoare 17 avertizări cod portocaliu și 28 atenționări cod galben pentru fenomene meteorologice periculoase imediate vizând manifestări ale instabilității atmosferice, precum urmează: 4 avertizări emise de SRPV Timișoara, 4 avertizări emise de SRPV Cluj-Napoca, 3 avertizări emise de SRPV Sibiu, 3 avertizări și 9 atenționări emise de SRPV Bacău, 2 avertizări și 14 atenționări, precum și o informare, emise de CNPM București pentru Muntenia și municipiul București și 5 atenționări și 1 avertizare emisă de SRPV Constanța.*

**LA BUCUREŞTI**

Vremea a fost instabilă și s-a răcit față de ziua precedentă. Cerul a prezentat înnorări temporar accentuate în cursul zilei când temporar a plouat, moderat cantitativ și s-au semnalat descărcări electrice, iar noaptea a devenit variabil. Vântul a suflat slab și moderat. Temperatura maximă a fost de 29 de grade la Filaret și 27 de grade la Afumați și Băneasa, iar la ora 06.00 se înregistrau 15 grade Băneasa și 17 grade la Afumați și Filaret.

**3. Prognoza meteorologică în intervalul 26.07.2017, ora 09.00 – 27.07.2017, ora 09.00**

**ÎN ŢARĂ**

Temperatura aerului va marca o scădere ușoară față de ziua precedentă și în regiunile estice și sud-estice, iar vremea va deveni normală din punct de vedere termic în majoritatea regiunilor, exceptând sud-estul teritoriului, unde încă va fi călduroasă. Temperaturile maxime se vor încadra între 24 de grade în depresiuni și 33 de grade în estul Munteniei și vestul Dobrogei, iar cele minime vor fi cuprinse între 10 grade în depresiunile Carpaților Orientali și 22...23 de grade pe litoral. Cerul va fi variabil, cu înnorări temporar accentuate, ziua în nordul și estul țării, precum și în zonele de deal și de munte, iar noaptea în jumătatea de est și izolat în rest. În aceste regiuni vor fi averse torențiale, descărcări electrice și intensificări ale vântului, ce trecător pot lua aspect de vijelie. Cu precădere în sud-est și la munte cantitățile de apă vor depăși local 15...20 l/mp și punctiform 40...50 l/mp. Izolat vor fi căderi de grindină.

**LA BUCUREŞTI**

Regimul termic va fi apropiat de cel normal pentru această dată, astfel încât temperatura maximă se va situa în jurul valorii de 31 de grade, iar cea minimă va fi de 17...18 grade. Cerul, variabil în cursul zilei, va avea înnorări temporar accentuate seara și mai ales noaptea, când vor fi averse, descărcări electrice și intensificări de scurtă durată ale vântului.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Someş- Tisa şi GNM CJ Cluj** revin cu informaţii suplimentare referitoare la **efectele alunecării de teren, de pământ şi deşeuri, produsă în data de 24.07.2017, ora 20.00, în cadrul lucrărilor de închidere a depozitului, de deşeuri neconform Pata Rât, din zona municipiului Cluj Napoca, jud. Cluj, care a afectat albia pârâului Zăpodie, pe o lungime de 80m, din cauze necunoscute.**

**Datorită condiţiilor hidrometeorologice din ultimele zile (ploi abundente), barajul de pământ care stochează temporar levigatul (apa uzată provenită din depozit) a fost fisurat, provocând scurgerea acestuia în pârâul Zăpodie, la o distanţă de circa 4 km amonte de confluenţa cu râul Someşul Mic.** S-au prelevat probe de apă din levigat şi din pârâul Zăpodie, pentru analize la Laboratorul de calitate a apei Cluj. Se apreciază că evenimentul a avut un impact local. SGA Cluj monitorizează în continuare evoluţia fenomenului. Antreprenorul, din asocierea Nord Conforest SA, Finara Consult SRL şi Interdevelopment SRL, a mobilizat o echipă de proiectare şi experţi externi şi geotehnici pentru determinarea cauzelor şi luarea de măsuri cât mai urgent şi stoparea şi eliminarea efectelor.

**2.3. Pe Marea Neagră**

**A.B.A. Dobrogea-Litoral** informează că la data de 25.07.2017 s-au semnalat doi delfini eşuaţi pe plajele de pe litoral:

- la ora 10.30, pe plaja din Costineşti, zona Epavă.

- la ora 17.30, pe plaja The Beach din Eforie.

Au fost informate conform protocolului de colaborare INCDM „Grigore Antipa” și ONG Mare Nostrum pentru identificare specie.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 24.07.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**Garda Forestieră Suceava**, informează despre **producerea unor doborâturi de vânt, fiind afectate două Ocoale silvice, după cum urmează:**

**- în intervalul 23-24.07.2017, care au afectat 265 ha pădure de răşinoase în amestec cu foioase, cu vârsta între 35-125 de ani, fiind estimat un volum de masă lemnoasă doborâtă de circa 0,5 mii mc,** în fond forestier proprietate a statului zonă de munte, în cadrul Direcţiei Silvice Suceava, Ocolul silvic Falcău, UP IV Nisipitu, jud. Suceava. S-au luat măsuri de identificare, semnalare, raportare, degajarea drumurilor şi punerea în valoare de urgenţă a materialului lemnos afectat, distanţă până la cel mai apropriat drum forestier fiind de 0,3 km.

**- în data de 23.07.2017, care au afectat 405 ha pădure de răşinoase în amestec cu foioase, cu vârsta între 70-120 de ani, fiind estimat un volum de masă lemnoasă doborâtă dispersată de circa 2,1 mii mc**, în fond forestier proprietate a statului zonă de munte, în cadrul Direcţiei Silvice Suceava, Ocolul silvic Frasin, UP V Doabra, jud. Suceava. S-au luat măsuri de identificare, semnalare, raportare, degajarea drumurilor şi punerea în valoare de urgenţă a materialului lemnos afectat, distanţa până la cel mai apropiat drum forestier fiind de 0,5 km.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.07.2017-25.07.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE